Nakon više od 50 godina ponovno otvorena najstarija sinagoga u Budimpešti
Singagoga je bila prisiljena na zatvaranje poslije holokausta nakon što je Mađarska postala komunistička zemlja
Glavni izraelski rabin Yonah Metzger izjavio je da ponovno otvaranje sinagoge predstavlja novi početak za židovsku zajednicu u Mađarskoj Velika skupina ljudi, uključujući neke koji su preživjeli holokaust, slavili su dok je Tora, najvažniji spis judaizma, bila pozorno unošena u 190 godina staru sinagogu Obuda. Sinagoga je otvorena prije početka molitve za židovsku novu godinu. Glavni izraelski rabin Yonah Metzger koji je tim povodom doputovao u Budimpeštu izjavio je za Glas Amerike da ponovno otvaranje sinagoge predstavlja novi početak za židovsku zajednicu u Mađarskoj. "Zbog holokausta dosta ljudi nije se više nikad vratilo u ovu sinagogu. A nakon nekoliko godina i dolaska komunizma sinagoga je pretvorena u muzej tekstila, a poslije i u televizijski studio. Stoga ponovno otvaranje sinagoge nakon 50 godina pokazuje nam da se je obnova židovstva u Mađarskoj stvarna." Gospodin Metzger ipak dodaje da se mnogi mađarski Židovi i dalje boje otvoreno dolaziti na vjerske obrede. "Zbog traume holokausta ima ljudi koji ne misle da je potrebno identificirati se kao Židov jer se boje da će se holokaust opet dogoditi. Tko zna?" Pa ipak nekoliko Židova koji su preživjeli holokaust još uvijek dolaze kako bi čuli rabina u istoj sinagogi u koju su dolazili kad su bili mladi. Među preživjelima je i 73-godišnji Andras Szasz. On kaže da je pravo čudo da može biti na ponovnom otvaranju sinagoge. "Kad sam bio dijete trebao sam otići sa židovskom djecom u Švicarsku. No moja majka je pogriješila oko vremena polaska što se pokazalo sretnim jer je vlak napadnut i svi su poginuli. Jedna kršćanska obitelj sakrila je mene i moje prijatelje u svom domu tijekom rata." Najmanje 600 tisuća mađarskih Židova ubijeno je u ratu dok je Mađarska bila bliski saveznik nacističke Njemačke. Mladi rabin Slomo Koves, koji vodi sinagogu Obuda, priznaje da je zabrinut zbog moguće ponovne pojave ekstremizma u Mađarskoj nakon što je krajnje desni Pokret za bolju Mađarsku ili Jobbik postao treća stranka po veličini na nedavnim izborima. Pa ipak, kaže on, obnova sinagoge najbolji je način da se odgovori na takve bojazni. "Židovska zajednica vlastitim snagama obnavlja sinagogu i ponovno je koristi za molitve. To je najbolji odgovor onim glasovima koji predstavljaju jačanje anti-semitizma i rasizma. Najbolji odgovor je izgraditi i okupiti židovsku zajednicu i pokazati da još uvijek živimo te dati priliku ljudima da se vrate svom identitetu." Izraelska vlada se slaže. U pismu izraelskog premijera Benjamina Netanyahua ponovno otvaranje sinagoge opisuje se kao „simbol židovske obnove“. Izraelski predsjednik Simon Perez poželio je da „sinagoga bude kuća molitve za sve“. Židovski dužnosnici jasno su dali do znanja kako se nadaju da će ovaj događaj potaknuti vlasti da otvore i druge bivše sinagoge u Istočnoj Europi. Nakon Rusije, Mađarska ima jednu od najvećih židovskih zajednica u Srednjoj i Istočnoj Europi.